作者:程珌
標題:沁園春
內容:試課陽坡，春後添栽，多少杉松。正桃塢晝濃，云溪風軟，從容延叩，太史丞公。底事越人，見垣一壁，比過秦關遽失瞳。江神吏，靈能脫罟，不發衛平蒙。休言唐舉無功。更休笑、丘軻自厄窮。算汨羅醒處，元來醉裡，真敖假孟，畢竟誰封。太史亡言，床頭釀熟，人在晴嵐杳靄中。新堤路，喜樛枝鱗角，夭矯蒼龍。